In nomine domini amen. Ex huius instrumenti publici tenore cunctis pateat evidenter, quod anno a natiuitate eiusdem domini millesimo trecentesimo octuagesimo septimo, indictione decima, mensis marcii, die vicesima, circa horam primam ipsius diei, pontificatus sanctissimi in christo patris, et domini nostri domini Clementis, diuina prouidentia pape septimi, anno nono, in monasterio sancti Stephani de Diuione, ordinis sancti Augustini, lingonensis diocesis, videlicet, ad hostium seu introitum loci capitularis eiusdem monasterii. In mei notarii publici, ac testium infrascriptorum ad hec vocatorum specialiter et rogatorum, presencia, personaliter constitutis, venerabili in christo patre fratre Roberto de Baubigneyo licenciato in decretis, abbate monasterii supradicti, ad ipsius monasterii possessionem corporalem adhipiscendam, nouiter accedente, ex parte vna, ac venerabilibus et religiosis viris, fratribus Josserando de Capella, priore claustrali, Petro de Lixeyo suppriore, Guidone de Archu infirmario, Philippo de Graneyo sacrista, Roberto de Chaigneto rectore hospitalis beate Marie de dicta Diuione, Guillelmo Perrelli cantore, Philiberto Passerote pictanciario, Galthero de Ruppeforti, Guillermo de Arneto, Petro de Altarocha, Parisio de Luco, Johanne Valloti, et Stephano Gibonhey, prefati monasterii canonicis, in dicto loco capitulari, ad sonum campane, ut moris est, congregatis, ex parte altera. Predicti autem prior, et canonici, dicto domino abbati cum instancia requisiuerunt, quatenus ipse juramentum per abbates dicti monasterii, cum ad ipsum de novo accedunt prestari solitum, dare vellet, et prestare, iuxta seriem cuiusdam cedule papiri scripte formam dicti juramenti continentis, quam ipsi domino abbati exhibuerunt, et tradiderunt, cuius tenor talis est: Juramentum solitum prestari per abbates novos monasterii sancti Stephani diuionensis. Juro ego Robertus de Baubigneyo licenciatus in decretis, miseracione diuina humilis abbas huius monasterii sancti Stephani de Diuione, ordinis sancti Augustini, lingonensis diocesis, jura, priuilegia et libertates dicti monasterii conseruare, et deffendere, alienata ad jus et proprietatem ipsius monasterii pro posse reuocare, priuilegia, consuetudines, et statuta conuentus eiusdem obseruare, ac soluere tam coiunctim quam diuisim, dicto conuentui, et canonicis illius, ea que ab antiquo a predecessoribus meis abbatibus in pictanciis vestiariis fleubothomiis et aliis juribus statutis et consuetudinibus est dari, et solui consuetum, soluam pacifice et quiete et omnia alia, et singula faciam, et adimplebo, que bonus abbas facere debet, et consueuit. Sic deus me adiuuet, et hec predicta ad sancta dei euuangelia juro. Quiquidem dominus abbas requisicionem huiusmodi fore iustam, et juri consonam reputans, dictam cedulam recepit, ac eam legens de verbo ad verbum omnia, et singula in ea comprehensa, facere tenere complere, et integraliter obseruare jurauit, et promisit, ac juramentum in eadem cedula contentum solenniter prestitit, ad sancta dei euuangelia, iuxta ipsius cedule continenciam, et tenorem, nichil addito, uel remoto. Super quibus, iidem prior et canonici petierunt a me notario infrascripto sibi dari et fieri publicum instrumentum. Acta fuerunt hec anno, indictione, die mense, hora, loco, et pontificatu predictis. Presentibus discretis viris magistris Johanne de Verrangiis, et Guillelmo camerarii de Muxeyo episcopi, clericis vtriusque juris peritis, et pluribus aliis vocatis ad hoc testibus specialiter et rogatis. Et ego Johannes Girardi de Maroilliis, clericus lingonensis diocesis publicus, apostolica et imperiali auctoritate notariis, premissis omnibus et singulis dum ut premittitur, agerentur et fierent cum testibus antedictis, presens fui, eaque per alium scripta, in notam recepi, publicaui, et in hanc publicam formam redegi signoque solito signaui, hic manu propria me subscribendo rogatus et requisitus, in testimonium premissorum. — J.G.